**IŠMOKAMO PROJEKTO AVANSO VERTINIMO TVARKA**

Remiantis Lietuvos Respublikos finansų ministro 2014 m. spalio 8 d. patvirtintu įsakymu Nr. 1k-316 dėl projektų administravimo ir finansavimo taisyklių (Toliau - PAFT) 21 skirsniu 222 punktu: „Pagal pateiktą avanso mokėjimo prašymą išmokamo avanso dydis negali viršyti per artimiausius 6 mėnesius projekto vykdytojo su mokėjimo prašymais planuojamos deklaruoti išlaidų sumos. Tuo atveju, jeigu prašomo avanso dydis yra didesnis, jo poreikis ir dydis vertinami pagal įgyvendinančiosios institucijos vidaus procedūrų apraše nustatytą išmokamo avanso vertinimo tvarką.<...>“.

***Viešiesiems juridiniams asmenims, biudžetinėms įstaigoms, taip pat viešosioms įstaigoms, kurių savininkė arba viena iš dalininkų yra valstybė, labdaros ir paramos fondams, kurių vienintelė dalininkė yra valstybė pateikiant avansinį mokėjimo prašymą be PAFT 21 skirsnyje nurodytų kriterijų yra vertinama:***

1. ar avansinio mokėjimo prašymo pagrindime prašomos darbo užmokesčio išlaidos bus panaudotos per ateinantį 180 dienų laikotarpį nuo avanso išmokėjimo dienos;
2. ar yra pasirašyta sutartis su rangovu, paslaugų arba prekių tiekėju, yra vertinamos sutarties sąlygos ar yra numatytas išankstinis mokėjimas, ar sutartyje yra nurodytas detalus mokėjimų grafikas;
3. ar kartu su avanso mokėjimo prašymu pateiktame mokėjimo prašymų grafike yra numatyti avanso užskaitymo terminai ir sumos;
4. ar prašoma avanso lėšų suma neviršija ribos, numatytos PAFT, nuo kurios reikalinga pateikti avanso draudimą;
5. projekto vykdytojui nesilaikant PAFT 226 punkte numatytų Avanso mokėjimo sąlygų, remiantis PAFT 227 punktu atsakingas institucijos darbuotojas gali pakartotinai įvertinti šios tvarkos 1-3 punktus ir priimti sprendimą dėl išmokėto projekto avanso ar jo dalies susigrąžinimo.

***Privatiems juridiniams bei fiziniams asmenis pateikiant avansinį mokėjimo prašymą be PAFT 21 skirsnyje nurodytų kriterijų yra vertinama:***

1. ar avansinio mokėjimo prašymo pagrindime prašomos darbo užmokesčio išlaidos bus panaudotos per ateinantį 180 dienų laikotarpį nuo avanso išmokėjimo dienos;
2. ar yra pasirašyta sutartis su rangovu, paslaugų arba prekių tiekėju, yra vertinamos sutarties sąlygos ar yra numatytas išankstinis mokėjimas, ar sutartyje nurodytas detalus mokėjimų grafikas;
3. ar kartu su avanso mokėjimo prašymu pateiktame mokėjimo prašymų grafike yra numatyti avanso užskaitymo terminai ir sumos;
4. projekto vykdytojui nesilaikant PAFT 226 punkte numatytų Avanso mokėjimo sąlygų, remiantis PAFT 227 punktu atsakingas institucijos darbuotojas gali pakartotinai įvertinti šios tvarkos 1-3 punktus ir priimti sprendimą dėl išmokėto projekto avanso ar jo dalies susigrąžinimo.

Atsižvelgiant į priemonių Nr. 13.1.1-LVPA-K-861 „KŪRYBINIAI ČEKIAI COVID-19“, Nr. 13.1.1-LVPA-K-860 „E. KOMERCIJOS MODELIS COVID-19“ ir Nr. 03.2.1-LVPA-K-802 „EXPO SERTIFIKATAS LT“ kvietimas Nr.4 specifiškumą:

* 1. visos išlaidos yra deklaruojamos tik pagal fiksuotuosius įkainius ir / arba individualias fiksuotąsias sumas;
	2. už projekto veiklas atsiskaitoma įgyvendinus projekte numatytas veiklas už kurių įgyvendinimą projekto vykdytojui nereikia pateikti išlaidų patyrimą įrodančių dokumentų (pateikiami tik rezultatą įrodantys dokumentai);
	3. mokėjimo prašymuose deklaruojamos išlaidos tik pasiekus atitinkamą projekte nusimatytą rezultatą;
	4. projekto veiklų įgyvendinimo laikotarpis yra iki 12 mėn. su galimybe pratęsti laikotarpį PAFT nustatyta tvarka, nepažeidžiant 213.1 ir 213.5 papunkčiuose nustatytų terminų.

Atsižvelgiant į tai kas išdėstyta priemonėms Nr. 13.1.1-LVPA-K-861 „KŪRYBINIAI ČEKIAI COVID-19“, Nr. 13.1.1-LVPA-K-860 „E. KOMERCIJOS MODELIS COVID-19“ ir Nr. 03.2.1-LVPA-K-802 „EXPO SERTIFIKATAS LT“ kvietimas Nr.4 projekto avansas taip pat gali būti išmokamas:

1. jeigu projekto vykdytojas avanso mokėjimo prašymų grafike per 180 dienų nusimato pateikti tarpinį (suminį arba nulinį) mokėjimo prašymą, kuriame įsipareigoja pateikti išmokėto avanso panaudojimą pagrindžiančius dokumentus (pvz. PVM sąskaitą faktūrą ir/ arba išlaidų apmokėjimo dokumentą, arba darbuotojų, dirbančių projekte, darbo laiko apskaitos žiniaraščius);
2. didesnis nei per artimiausius 6 mėnesius projekto vykdytojo su mokėjimo prašymais planuojamos deklaruoti išlaidų sumos, tačiau ši suma turi neviršyti projekto sutartyje numatyto projekto avanso sumos;
3. jeigu projekto vykdytojas avanso mokėjimo prašyme skiltyje „Prašomo avanso poreikio pagrindimas“ nurodo, kam bus naudojamas avansas.

***PAFT 21 skirsnis:***

***Avanso mokėjimo sąlygos***

219.  Projekto vykdytojo prašymu projekto sutartyje gali būti numatytas avansas projektams finansuoti (projekto tinkamoms finansuoti išlaidoms apmokėti ir šių Taisyklių 220.3 papunktyje nustatytais atvejais), jei tenkinamos šių Taisyklių 220–221 ir 223 punktuose nustatytos sąlygos.

220.  Įgyvendinančioji institucija projekto sutartyje nustato didžiausią projekto vykdytojui galimą išmokėti avanso dydį, atsižvelgdama į:

220.1.*Neteko galios nuo 2019-06-26*

*Punkto naikinimas:*

*Nr.*[*1K-195*](https://www.e-tar.lt/portal/legalAct.html?documentId=52085760940011e9ae2e9d61b1f977b3)*, 2019-06-20, paskelbta TAR 2019-06-25, i. k. 2019-10151*

220.2. projekto veiklų įgyvendinimo laikotarpį, įvykdytus pirkimus (jei vykdomi) ir planuojamas mokėjimo prašymų teikimo datas ir sumas;

*Punkto pakeitimai:*

*Nr.*[*1K-195*](https://www.e-tar.lt/portal/legalAct.html?documentId=52085760940011e9ae2e9d61b1f977b3)*, 2019-06-20, paskelbta TAR 2019-06-25, i. k. 2019-10151*

220.3. kai projektus įgyvendina viešieji juridiniai asmenys, – laikiną pinigų srautų poreikį, susijusį su projekto netinkamo finansuoti PVM dalies, tenkančios projekto finansuojamajai daliai, apmokėjimu, jeigu PVM bus grąžinamas Lietuvos Respublikos pridėtinės vertės mokesčio įstatymo nustatyta tvarka. Tokiu atveju projekto vykdytojas:

220.3.1. pateikia įgyvendinančiajai institucijai pagrindimą, kad pats neturi galimybės apmokėti netinkamo finansuoti PVM, susijusio su projekto įgyvendinimu;

220.3.2. pasinaudoja Pridėtinės vertės mokesčio įstatyme numatytomis galimybėmis ir nedelsdamas kreipiasi į Valstybinę mokesčių inspekciją prie Lietuvos Respublikos finansų ministerijos dėl PVM skirtumo ar jo dalies grąžinimo.

*Punkto pakeitimai:*

*Nr.*[*1K-160*](https://www.e-tar.lt/portal/legalAct.html?documentId=23a82200f4a511e4927fda1d051299fb)*, 2015-05-06, paskelbta TAR 2015-05-08, i. k. 2015-06943*

221. Projektui finansuoti išmokėtas avansas gali būti laikinai panaudotas:

221.1. netinkamam finansuoti PVM apmokėti, kuris projekto vykdytojui kompensuojamas Iš Europos Sąjungos fondų ir Europos investicijų banko lėšų bendrai finansuojamų projektų netinkamo finansuoti pridėtinės vertės mokesčio apmokėjimo tvarkos aprašo, patvirtinto finansų ministro 2010 m. birželio 22 d. įsakymu Nr. 1K-203 „Dėl Iš Europos Sąjungos fondų ir Europos investicijų banko lėšų bendrai finansuojamų projektų netinkamo finansuoti pridėtinės vertės mokesčio apmokėjimo tvarkos aprašo patvirtinimo“, nustatyta tvarka arba, kai netinkamas finansuoti PVM kompensuojamas iš Lietuvos Respublikos socialinės apsaugos ir darbo ministerijai skirtų valstybės biudžeto asignavimų, pagal tvarką, kurią nustato Lietuvos Respublikos socialinės apsaugos ir darbo ministras;

*Papunkčio pakeitimai:*

*Nr.*[*1K-137*](https://www.e-tar.lt/portal/legalAct.html?documentId=14dbe210a69311ebbcbbc2971cdac3cb)*, 2021-04-26, paskelbta TAR 2021-04-26, i. k. 2021-08635*

221.2. netinkamoms deklaruoti EK išlaidoms apmokėti tais atvejais, kai vadovaujantis projekto sutartimi jos turi būti apmokėtos projekto vykdytojui iš projektui skirto finansavimo lėšų ir gali būti kompensuojamos finansų ministro nustatyta tvarka.

*Punkto pakeitimai:*

*Nr.*[*1K-23*](https://www.e-tar.lt/portal/legalAct.html?documentId=ea5bc59001c811e88bcec397524184ce)*, 2018-01-25, paskelbta TAR 2018-01-29, i. k. 2018-01273*

222. Pagal pateiktą avanso mokėjimo prašymą išmokamo avanso dydis negali viršyti per artimiausius 6 mėnesius projekto vykdytojo su mokėjimo prašymais planuojamos deklaruoti išlaidų sumos. Tuo atveju, jeigu prašomo avanso dydis yra didesnis, jo poreikis ir dydis vertinami pagal įgyvendinančiosios institucijos vidaus procedūrų apraše nustatytą išmokamo avanso vertinimo tvarką. Įgyvendinančiosios institucijos vidaus procedūrų apraše, be kitų nuostatų, turi būti nurodyti šių Taisyklių 220 punkte nustatyti reikalavimai.

*Punkto pakeitimai:*

*Nr.*[*1K-195*](https://www.e-tar.lt/portal/legalAct.html?documentId=52085760940011e9ae2e9d61b1f977b3)*, 2019-06-20, paskelbta TAR 2019-06-25, i. k. 2019-10151*

223.  Visais atvejais projekto vykdytojui išmokėto ir tarpiniuose mokėjimo prašymuose neįvertinto avanso suma negali viršyti 30 procentų projektui įgyvendinti skirtos projekto finansavimo lėšų sumos.

224. Kartu su avanso mokėjimo prašymu projektų vykdytojai – privatūs juridiniai asmenys**,**privačių juridinių asmenų filialai ir atstovybės, fiziniai asmenysturi pateikti avanso draudimo dokumentą: finansų įstaigos ar draudimo įmonės garantiją ar laidavimo raštą arba laidavimo draudimo raštą dėl visos avanso sumos, viešieji juridiniai asmenys – avanso draudimo dokumentą dėl avanso sumos, kai ji didesnė kaip 30 000 eurų (trisdešimt tūkstančių eurų). Viešiesiems juridiniams asmenims gali būti netaikomas reikalavimas pateikti avanso draudimo dokumentą dėl avanso sumos, jeigu mokėjimo prašymai teikiami ne rečiau kaip kas mėnesį, per 2 mėnesius projekto vykdytojui pačiam vykdant projekto veiklas patiriamų ar planuojamų patirti tiesioginių išlaidų suma – daugiau nei 30 000 eurų (trisdešimt tūkstančių eurų) ir avanso suma neviršija 45 000 eurų (keturiasdešimt penkių tūkstančių eurų). Reikalavimas pateikti avanso draudimo dokumentą netaikomas biudžetinėms įstaigoms, taip pat viešosioms įstaigoms, kurių savininkė arba viena iš dalininkų yra valstybė, valstybės valdomoms įmonėms, labdaros ir paramos fondams, kurių vienintelė dalininkė yra valstybė, ir avanso daliai, skirtai vadovaujantis Taisyklių 220.3 papunkčiu. Avanso draudimo dokumente nurodytas naudos gavėjas turi būti sprendimą dėl projekto finansavimo priėmusi institucija. Avanso draudimo dokumente turi būti nurodyta avanso draudimo suma ir galiojimo terminas, kuris negali būti trumpesnis nei mokėjimo prašymo, kuriame galutinai įvertinamas turimas avansas, patvirtinimo data.

*Punkto pakeitimai:*

*Nr.*[*1K-184*](https://www.e-tar.lt/portal/legalAct.html?documentId=05e918f01d8f11e69446a4bedc730fe6)*, 2016-05-18, paskelbta TAR 2016-05-19, i. k. 2016-13656*

*Nr.*[*1K-415*](https://www.e-tar.lt/portal/legalAct.html?documentId=f21b47c0b14611e6b844f0f29024f5ac)*, 2016-11-22, paskelbta TAR 2016-11-25, i. k. 2016-27457*

*Nr.*[*1K-300*](https://www.e-tar.lt/portal/legalAct.html?documentId=5575b580af4211e88f64a5ecc703f89b)*, 2018-08-29, paskelbta TAR 2018-09-04, i. k. 2018-13881*

*Nr.*[*1K-195*](https://www.e-tar.lt/portal/legalAct.html?documentId=52085760940011e9ae2e9d61b1f977b3)*, 2019-06-20, paskelbta TAR 2019-06-25, i. k. 2019-10151*

225. Kai įgyvendinama jungtinė priemonė, avansas projekto vykdytojui išmokamas iš visų ministerijų, kurių administruojamos veiksmų programos priemonės sudaro jungtinę priemonę, lėšų, proporcingai kiekvienos priemonės lėšų daliai ar tik vienai priemonei pagal poreikį.

*Punkto pakeitimai:*

*Nr.*[*1K-415*](https://www.e-tar.lt/portal/legalAct.html?documentId=f21b47c0b14611e6b844f0f29024f5ac)*, 2016-11-22, paskelbta TAR 2016-11-25, i. k. 2016-27457*

226. Jeigu per 180 dienų nuo avanso gavimo dienos projekto vykdytojas nepradeda įgyvendinti projekto veiklų ir mokėjimo prašymuose nedeklaruoja patirtų išlaidų, avansu išmokėtos lėšos arba jų dalis turi būti susigrąžinamos vadovaujantis šių Taisyklių 26 skirsniu.

*Punkto pakeitimai:*

*Nr.*[*1K-195*](https://www.e-tar.lt/portal/legalAct.html?documentId=52085760940011e9ae2e9d61b1f977b3)*, 2019-06-20, paskelbta TAR 2019-06-25, i. k. 2019-10151*

227. Jeigu tikrindama mokėjimo prašymą įgyvendinančioji institucija nustato, kad įgyvendinant projekto veiklas neužtikrinamas efektyvus avanso panaudojimas, ji savo vidaus procedūrų apraše nustatyta išmokamo avanso vertinimo tvarka įvertina avanso poreikio sumažėjimą ir avansu išmokėtų lėšų suma ar jos dalimi sumažina pagal patvirtintą mokėjimo prašymą mokėtiną sumą arba inicijuoja avansu išmokėtų projekto finansavimo lėšų arba jų dalies susigrąžinimą vadovaujantis šių Taisyklių 26 skirsniu.

*Punkto pakeitimai:*

*Nr.*[*1K-195*](https://www.e-tar.lt/portal/legalAct.html?documentId=52085760940011e9ae2e9d61b1f977b3)*, 2019-06-20, paskelbta TAR 2019-06-25, i. k. 2019-10151*

***Laikinosios tvarkos punktai susiję su projekto avanso išmokėjimu:***

**VIII SKYRIUS**

**PROJEKTŲ ADMINISTRAVIMAS, PASKELBUS VALSTYBĖS LYGIO EKSTREMALIĄJĄ SITUACIJĄ DĖL KORONAVIRUSO (COVID-19)**

499. Keičiant projekto sutarties duomenis pagal Taisyklių 179 punktą gali būti įtraukiamas arba padidinamas prašomas avansas.

500. Projekto vykdytojas įgyvendinančiajai institucijai gali teikti avanso mokėjimo prašymą (-us), net jei tai nenumatyta projekto sutartyje.

503. Projekto vykdytojui išmokėto ir tarpiniuose mokėjimo prašymuose neįvertinto avanso suma negali viršyti 50 procentų projektui įgyvendinti skirtos projekto finansavimo lėšų sumos. Projekto vykdytojui gali būti išmokama didesnė, nei numatyta projektų finansavimo sąlygų apraše, avanso suma, tačiau ji neturi viršyti šiame punkte nurodytos didžiausios projektui galimos skirti avanso sumos. Tais atvejais, kai patiriamos Taisyklių 513.1 papunktyje nurodytos projektų išlaidos, projekto vykdytojui avansu gali būti išmokama visa projektui įgyvendinti skirta projekto finansavimo lėšų suma.

**Pastaba**. *Punkto redakcija galioja, iki bus atšaukta Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“ paskelbta valstybės lygio ekstremalioji situacija.*

*Punkto pakeitimai:*

*Nr.*[*1K-121*](https://www.e-tar.lt/portal/legalAct.html?documentId=81f1df5089f011eab005936df725feed)*, 2020-04-28, paskelbta TAR 2020-04-30, i. k. 2020-09147*

504. Reikalavimas pateikti avanso draudimo dokumentą, kaip nurodyta Taisyklių 224 punkte, netaikomas biudžetinėms įstaigoms, taip pat viešosioms įstaigoms, kurių savininkė arba viena iš dalininkų yra valstybė ar savivaldybė, valstybės ar savivaldybės valdomoms įmonėms, valstybės ar savivaldybės įmonėms, labdaros ir paramos fondams, kurių vienintelė dalininkė yra valstybė, ir avanso daliai, skirtai vadovaujantis Taisyklių 220.3 papunkčiu. Avanso draudimo dokumente nurodytas naudos gavėjas turi būti sprendimą dėl projekto finansavimo priėmusi institucija, o draudėjas – projekto vykdytojas.

505. Reikalavimas pateikti avanso draudimo dokumentą arba laidavimo draudimo raštą dėl avanso sumos gali būti netaikomas privatiems juridiniams asmenims, nors toks reikalavimas ir numatytas projekto sutartyje ar projektų finansavimo sąlygų apraše, jeigu avanso suma neviršija 50 procentų projektui įgyvendinti skirtos projekto finansavimo lėšų sumos, bet yra ne didesnė kaip 30 000 eurų (trisdešimt tūkstančių eurų).

**Pastaba**. *Punkto redakcija galioja, iki bus atšaukta Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“ paskelbta valstybės lygio ekstremalioji situacija.*

*Punkto pakeitimai:*

*Nr.*[*1K-170*](https://www.e-tar.lt/portal/legalAct.html?documentId=cdc24760aa1811eab9d9cd0c85e0b745)*, 2020-06-08, paskelbta TAR 2020-06-15, i. k. 2020-12994*

Nuoroda į PAFT: <https://www.e-tar.lt/portal/lt/legalAct/f44986504ed411e49cf986e1802f1de9/asr>